ธปท.ชี้ปีหน้าเศรษฐกิจอัตคัด
ขยายตัวได้แค่4.6%เหตุยุโรปอเมริกาอ่อนแอ/งบลงทุนภาครัฐน้อยกว่าที่คาด
27 ต.ค. 2555

ขยายตัวได้แค่4.6%เหตุยุโรปอเมริกาอ่อนแอ/งบลงทุนภาครัฐน้อยกว่าที่คาด
ธปท.คาดเศรษฐกิจปีนี้โต 5.7% ส่งออกโตแค่ 4.4% ปีหน้าเศรษฐกิจหดลงเหลือ 4.6% จากที่เคยคาดไว้ที่ 5% 
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) กล่าวว่า อัตราการขยายตัวทางเศรษฐกิจ (จีดีพี) ในปีนี้ของไทยจะโตได้ 5.7% เท่าที่เคยประมาณการไว้เดิม เนื่องจากความต้องการบริโภคภาคเอกชนในประเทศยังขยายตัวดี แม้ส่งออกจะได้รับผลกระทบจากการชะลอตัวของเศรษฐกิจโลกก็ตาม เงินเฟ้อพื้นฐานที่ 2.1% ลดลงจากเดิมที่ 2.2% และเงินเฟ้อทั่วไป 3% จากเดิม 2.9% 
ทั้งนี้ ธปท. คาดว่า การบริโภคภาคเอกชนจะโต 5.8% จากที่คาดไว้ 5.2% ส่วนมูลค่าการส่งออกคาดว่าจะโตได้แค่ 4.4% จากเดิมที่คาดไว้ 7% ส่วนการลงทุนภาคเอกชนน่าจะขยายตัวได้ 12.4% จากเดิม 14.7% การลงทุนภาครัฐขยายตัว 6.3% จากเดิม 10.5% เนื่องจากภาครัฐมีการใช้จ่ายน้อยกว่าที่คาด
อย่างไรก็ตาม ในปีหน้า ธปท.คาดว่าจีดีพีมีแนวโน้มขยายตัวต่ำกว่าที่เคยประเมินไว้เดิม โดยคาดว่าจะขยายตัวได้แค่ 4.6% จากที่เคยคาดไว้ 5% แต่จีดีพีปีหน้ามีโอกาสปรับเพิ่มขึ้น ถ้าหากภาครัฐมีการใช้จ่ายมากขึ้น เพราะยังไม่ได้รวมการลงทุนโครงสร้างพื้นฐานที่มีวงเงิน 2.27 ล้านล้านบาท 
ทั้งนี้ ในปีหน้านี้คาดว่าเงินเฟ้อน่าจะชะลอลง เพราะมีแนวโน้มว่ารัฐบาลจะดูแลราคาพลังงานและค่าครองชีพต่อไป โดยคาดว่าเงินเฟ้อพื้นฐานปีหน้าจะอยู่ที่ 1.7% ลดลงจาก 1.9% และเงินเฟ้อทั่วไปน่าจะอยู่ที่ 2.8% จากเดิม 3.4% 
ทั้งนี้ สาเหตุที่ปรับลดประมาณการการเติบโตของเศรษฐกิจปีหน้าลงเหลือ 4.6% เพราะ 1.แนวโน้มเศรษฐกิจในกลุ่มยูโรและสหรัฐยังคงอ่อนแอ เศรษฐกิจยังต้องใช้เวลาในการฟื้นตัวและยังคงมีความเสี่ยงสูง แต่คงจะกระทบไม่มากไปกว่าปีนี้ ในขณะเดียวกันคาดว่าแรงส่งของการส่งออกไทยจะค่อยๆ กลับเข้าสู่แนวโน้มปกติในช่วงครึ่งหลังของปี 2556 
2.การลงทุนภาคเอกชนในไตรมาส 3 ปีนี้ชะลอลงเร็วกว่าที่คาด เนื่องจากการลงทุนทดแทนความเสียหายน้ำท่วมค่อยๆ หมดไป แต่การบริโภคภายในยังดี จึงไม่น่าห่วงว่าจะกระทบความต้องการใช้จ่ายในปีหน้า 
3.แรงกระตุ้นจากภาครัฐมีแนวโน้มน้อยกว่าที่ประเมินไว้ เนื่องจากมีการเลื่อนการใช้จ่ายงบบริหารจัดการน้ำ 3.5 แสนล้านบาท ออกไปจ่ายในปีหน้า ดังนั้นเศรษฐกิจปีหน้าจึงยังมีความเสี่ยงที่จะโตต่ำลงมากกว่าจะขยายตัวเพิ่มขึ้น
ธปท.ยังคาดว่า มูลค่าการส่งออกในปีหน้าจะขยายตัวได้ 9% จากเดิมคาดไว้ที่ 10.8% เนื่องจากฐานปีนี้ต่ำและประเทศต่างๆ ต้องพยายามกระตุ้นเศรษฐกิจภายใน ขณะที่ส่วนการบริโภคภาคเอกชนจะโตได้ 3.8% การลงทุนจะโตได้ 6.8% การลงทุนภาครัฐโต 21.7%